Svona sjá aðstandendurnir fyrir sér að baðlónið á Kársnesi , vestast í Kópavogi , verði . Aðsend mynd Nýtt baðlón mun opna vestast á Kársnesi í Kópavogi 2021 . Í fyrsta áfanga verkefnisins er gert ráð fyrir heitu baðlóni við sjóinn , kaldri laug og gufuböðum . Heildarverkefninu er skipt í nokkra áfanga og í þeim fyrsta verður framkvæmt fyrir um 4 miljarða króna . Verkefnið er að fullu fjármagnað og eru framkvæmdir hafnar . Mikil viðbótaruppbygging er fyrirhuguð á lóð félagsins sem er um 3 hektarar að stærð sem innifelur meðal annars umtalsverðar stækkanir baðlónsins með tilheyrandi mannvirkjum . Verkefnið er í eigu Nature Resort ehf. og hafa aðaleigendur félagsins , Eyþór Guðjónsson og Gestur Þórisson stýrt uppbyggingu þess á undanförnum árum í samvinnu við afþreyingar - og ferðaþjónustu fyrirtækið Pursuit . Pursuit verður rekstraraðili baðlónsins og hefur Dagný Hrönn Pétursdóttur , sem starfaði sem framkvæmdastjóri Bláa lónsins í 10 ár , verið ráðin framkvæmdastjóri . „ Pursuit leggur metnað sinn í að bjóða upp á fyrsta flokks upplifanir fyrir ferðamenn “ , segir David Barry forstjóri Pursuit . „ Ármann Kr . Ólafsson , bæjarstjóri í Kópavogi segist hlakka mikið til að sjá þetta metnaðarfulla verkefni rísa á næstu misserum . „ Það mun leggja stórt lóð á vogarskálar þeirrar miklu uppbyggingar sem nú er á fullu skriði á Kársnesinu . Það er enginn vafi á því að baðlónið og þjónustan sem því tengist verður eitt af sterkustu kennileitum höfuðborgarsvæðisins um langa framtíð og um leið glæsilegur kyndilberi fyrir ferðaþjónustu á Íslandi . “ Dagný Hrönn Pétursdóttir , framkvæmdastjóri segir það gífurlega spennandi verkefni að byggja upp frá grunni baðlón með allri tilheyrandi þjónustu á þessum stað . „ Útsýnið frá vestasta hluta Kársnessins er alveg einstakt og þessi manngerði óður til náttúrunnar og friðsældarinnar í nokkurra mínútna fjarlægð frá þéttbýlustu stöðum höfuðborgarsvæðisins gefur tilefni til bjartsýni um góða aðsókn allt árið um kring á komandi árum . “